吳縣游靈巖
作者：程俱
朝代：宋

paragraphs: 春物已如許，放舟出横塘。
扶橈漾淥漲，迨此白日長。
草木有佳色，欣欣弄浮陽。
幽禽靜相呼，乘和自翻翔。
春風不着人，浩浩吹我裳。
終年思煩促，於此興未央。
捨舟得平地，陟彼萬仞崗。
明霞堕山西，夜氣鬰已蒼。
豈無從我遊，夾道鬚髯張。
風來得好語，落落隨低昂。
幽堂掃禪榻，静對燈燭光。
身輕浴新出，境寂慮欲忘。
虛窗忽含曉，睡起日照梁。
羣山發春姿，秀碧澹以芳。
晨光晞薄露，草樹滋幽香。
徜徉尋昔遊，步屧循長廊。
振衣一長嘯，寸目了八荒。
上嗟百世基，竟坐一笑亡。
當時館娃地，今作選佛場。
乃知諸夢境，遁化豈有常。
飄然詠歸歟，此適頃未嘗。
重來會有興，肯使墮渺茫。
旁人挽余言，借問身閑忙。
吾方有公事，子去無相妨。